Imtella' Mejju 17, 2021 Rapport: Andrea Rossitto Bosta Maltin u anki turisti jsostnu li ddur fejn iddur fid-dinja, bħall-ħobż tal-Malti ma ssib imkien. Madankollu, jidher li saret uġigħ ta' ras kbira għal bosta furnara biex isibu ħaddiema lesti li jiddedikaw ħajjithom għal din is-sengħa li tmur lura mijiet ta' snin. Intervistat mit-tim ta' 'Popolin' fil-Jum Dinji tal-Ħami, il-furnar Theo Antonelli, li waqgħetlu zokortu f'din is-sengħa, spjega li kultant irid jegħreq l-għaraq tad-demm biex isib ħaddiem. Spjega, li m'hawn ħadd jimbotta s-sengħa ta' furnar għax m'hawn ħadd min jgħallimha. Theo ilu jxammar il-kmiem f'din is-sengħa mindu kien għadu ħalib ommu fi snienu. Illum għandu 39 sena u ilu jaħdem fil-ħobż mindu kellu 13-il sena. Minkejja l-bosta sagrifiċċji li dan ix-xogħol jirrikjedi u minkejja l-paċenzja li dak li jkun irid biex jagħmel furnata ħobż wara l-oħra, viżibbilment emozzjonat, Theo fisser li x-xogħol ta' furnar ma jpartu ma' xejn. Theo wera t-tama li jkun hawn min jieħu l-inizjattiva u jgħallem is-sengħa tal-furnar liż-żgħażagħ, bil-għan li l-Maltin ikomplu jfittxu u jsibu l-ħobża bnina Maltija.